Зи IэщIагъэм хуэIэижьхэр
Лъэпкъ Медицинэ Палатэм и Саугъэтыр зыхуагъэфэщэнухэр къыщыхах зэпеуэр яублэ. Абы хэтынухэм я лэжьыгъэхэр ирагъэхьын хуейщ 2017 гъэм жэпуэгъуэм и 1 пщIондэ.
Мы палатэм и президент Ро-шаль Леонид зэрыжиIэмкIэ, ди къэралым узыншагъэр хъумэным- кIэ и IэнатIэм ар пщIэшхуэ зиIэ дамыгъэу къыщалъытэ. Илъэс еплIанэ хъуауэ лажьэ Лъэпкъ Медицинэ Палатэм фIыуэ щылажьэ дохутырхэм я зэфIэкIыр къэлъы- тэным и мызакъуэу, мы IэнатIэм щыIэ гугъуехьхэр къэгъэлъэгъуэным, ахэр зэфIэхынымкIэ хэкIыпIэхэр къэгъуэтыным теухуауэ Iуэхушхуэ зэфIегъэкI.
— Зэпеуэм кърикIуахэр наIуэ щытщI зэхыхьэм, хабзэ дахэ хъуауэ, нобэ медицинэм иIэ щытыкIэм дыщытопсэлъыхь, абдеж дэтхэнэ зыми и Iуэху еплъыкIэр къыщиIуэтэну Iэмал иIэщ. Ар щIэтщIэр псоми ди гуа- щIэ етхьэлIэу Урысейм узыншагъэр хъумэнымкIэ и IэнатIэр едгъэфIэкIуэн папщIэщ. Лъэпкъ Медицинэ Палатэр — ар демократие зэгухьэныгъэщ, зы Iуэху еплъыкIи гулъы- тэншэу къэнэнукъым, зы ныкъусаныгъи щIахъумэнукъым. Абы къыхэкIыу, зэпеуэм хэтынухэр къыхудоджэ я Iуэху еплъыкIэрэ зэфIэкIрэ къагъэлъэгъуэну, — жеIэ Рошаль Леонид.
Лъэпкъ Медицинэ Палатэм и Саугъэтым папщIэ ирагъэкIуэкI зэпеуэм Урысейм и щIыналъэ псоми я лIыкIуэхэр жыджэру хэтщ. 2016 гъэм абы я зэфIэкI щагъэлъэгъуащ ди къэралым и хэгъэгу 70-м щыщу цIыху 350-м. Абыхэм ящыщу Москва, Санкт-Петербург къалэхэм, Астрахань, Смоленск, Рязань, Псков, Москва областхэм, Краснодар крайм, Хакасие Республикэм къикIахэм Саугъэт нэхъыщхьэр хуагъэфэщащ.
Зэпеуэр унэтIыныгъи 10-кIэ екIуэкIынущ. Узыншагъэр хъумэн IэнатIэм и лэжьакIуэ нэхъыфIхэм я мызакъуэу, абы щагъэпэжэнущ медицинэ жылагъуэ зэгухьэныгъэхэм я лIыкIуэхэр, дохутырхэр я къалэным зэрехъулIэм тетхыхь журналистхэр.
Лъэпкъ Медицинэ Палатэм и Саугъэтыр зыхуагъэфэщахэр щагъэлъапIэ пшыхьыр 2017 гъэм жэпуэгъуэ мазэм и кIэм екIуэкIынущ.
Зэпеуэр зэрекIуэкIынум теухуауэ хъыбар нэхъыбэ къыщыфщIэфынущ www.premianmp.ru. сайтым.
Тхьэхущынэ Ланэ.
